A Tanács irányelve
(1991. június 18.)
az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK irányelv tizedik módosításáról
(91/338/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100a. cikkére,
tekintettel a Bizottság javaslatára [1],
az Európai Parlamenttel együttműködve [2],
tekintettel a Gazdasági és Szociális Bizottság véleményére [3],
mivel a belső piac fokozatos kialakítása érdekében 1992. december 31-ig intézkedéseket szükséges elfogadni; mivel a belső piac olyan belső határok nélküli térség, amelyben biztosított az áruk, a személyek, a szolgáltatások és a tőke szabad mozgása;
mivel a Tanács 1988. január 25-i állásfoglalásában [4] felkéri a Bizottságot, hogy késedelem nélkül törekedjék meghozni a Közösség cselekvési programja részére azokat a különleges intézkedéseket, amelyekkel leküzdik a kadmium okozta környezetszennyezést; mivel az emberi egészséget védeni kell, és egy átfogó stratégiát kell kialakítani, amely különösen korlátozza a kadmium felhasználását és ösztönzi a helyettesítő termékekre irányuló kutatásokat;
mivel a helyettesítő termékekre vonatkozó ismeretekben és eljárásokban fejlődés következett be; mivel ezért tanácsos szisztematikusan újraértékelni a helyzetet a tudományos és műszaki vizsgálatok eredményeire tekintettel az említett állásfoglalás keretében;
mivel a polivinilklorid (PVC) nem színezhető kadmiumalapú színezőanyaggal; mivel bizonyos különleges alkalmazások esetén a kadmiumalapú stabilizátorok használata még mindig szükséges a technika jelenlegi állása szerint;
mivel bizonyos tagállamok által elfogadott, a fent említett anyagok és ezeket tartalmazó készítmények felhasználására és forgalomba hozatalára vonatkozó korlátozásoknak közvetlen hatásuk van a belső piac kialakítására és működésére; mivel ezért szükséges a tagállamok jogszabályainak közelítése e téren, valamint a legutóbb a 89/678/EGK irányelvvel [5] módosított 76/769/EGK irányelv [6] I. mellékletének módosítása,
ELFOGADTA EZT AZ IRÁNYELVET:
1. cikk
A 76/769/EGK irányelv I. melléklete a mellékletben előírtak szerint módosul. Az új rendelkezéseket azonban nem kell alkalmazni azokra a kadmiumtartalmú termékekre, amelyekre egyéb közösségi előírások vonatkoznak.
2. cikk
A kadmiumnál és vegyületeinél kevésbé veszélyes helyettesítő anyagokra vonatkozó ismeretek és eljárások fejlődésének köszönhetően a Bizottság, a tagállamokkal egyeztetve, értékeli a helyzetet, első alkalommal a 3. cikk (1) bekezdésében említett időponttól számított három év elteltével, majd azt követően szabályos időközönként, a 76/769/EGK irányelv 2a. cikkében megállapított eljárásnak megfelelően.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1992. december 31-től megfeleljenek. Erről haladéktalanul tájékoztatják a Bizottságot.
(2) Amikor a tagállamok elfogadják az (1) bekezdésben említett intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ennek az irányelvnek a tagállamok a címzettjei.
Kelt Luxembourgban, 1991. június 18-án.